b'\n_START_ARTICLE_\nThomas Makdougall Brisbane\n_START_SECTION_\n\xc5\xbdivljenje in delo\n_START_PARAGRAPH_\nBil je sin sira Thomasa Brisbanea in dame Eleanore Brisbane. \xc5\xa0tudiral je astronomijo in matematiko na Univerzi v Edinburghu. Leta 1793 se je pridru\xc5\xbeil Britanski vojski in imel ble\xc5\xa1\xc4\x8de\xc4\x8do voja\xc5\xa1ko kariero v Flandriji, Karibih, \xc5\xa0paniji in Severni Ameriki. Slu\xc5\xbeil je pri vojvodi wellingtonskem. Leta 1813 je prejel \xc4\x8din generalmajorja, leta 1814 pa je za\xc4\x8del poveljevati brigadi v ZDA. Novembra 1819 se je poro\xc4\x8dil z Anno Mario Makdougall._NEWLINE_Leta 1821 so ga na priporo\xc4\x8dilo vojvode wellingtonskega imenovali za guvernerja Novega Ju\xc5\xbenega Walesa, kar je bil do leta 1825. Kot guverner je re\xc5\xa1eval ve\xc4\x8d problemov v zvezi s hitro rasto\xc4\x8do in razvijajo\xc4\x8do se kolonijo._NEWLINE_Decembra 1825 je zapustil Sydney in se vrnil na \xc5\xa0kotsko. Leta 1826 je pred priimkom Brisbane dodal ime Makdougall. Leta 1832 so ga izbrali za predsednika Kraljeve dru\xc5\xbebe v Edinburgu in leta 1833 je po njegovi smrti nasledil sira Walterja Scotta. V letu 1836 je bil povzdignjen v baroneta. Istega leta so mu ponudili povejstvo enot name\xc5\xa1\xc4\x8denih v Kanadi, dve leti kasneje pa glavno poveljstvo v Indiji, vendar je obe mesti odklonil. nadaljeval je z raziskavami v astronomiji._NEWLINE_Bil je prvi pokrovitelj znanosti v Avstraliji, tako da ga je sir John Herschel leta 1828 predlagal za Zlato medaljo Kraljeve astronomske dru\xc5\xbebe (RAS), ki jo je tega leta tudi res prejel. Univerzi v Oxfordu in Cambridgeu sta mu podelili \xc4\x8dastna doktorata, izbrali pa so ga tudi za \xc4\x8dlana Kraljeve dru\xc5\xbebe v Londonu in Edinburghu._NEWLINE_Celo \xc5\xbeivljenje je bil navdu\xc5\xa1en astronom. Leta 1808 je na svojem domu zgradil observatorij. Z observatorija je prispeval dose\xc5\xbeke k napredku navigacije, ki je potekal naslednjih sto let. V Novi Ju\xc5\xbeni Wales je vzel vse svoje in\xc5\xa1trumente. Z njim sta od\xc5\xa1la tudi pomo\xc4\x8dnika, R\xc3\xbcmker in Dunlop. Opremil je avstralski observatorij v kraju Parramatta, danes severozahodnem predmestju Sydneyja, ki ga je leta 1822 tudi ustanovil. Leta 1835 je objavil Brisbaneov katalog (The Brisbane Catalogue), katalog 7385 zvezd, vidnih z ju\xc5\xbene poloble. Observatorij je deloval do leta 1855._NEWLINE_Po vrnitvi na \xc5\xa0kotsko je Brisbane nadaljeval z znanstvenim delom in na \xc5\xbeeninem posestvu Makerstoun pri Kelsu v \xc5\xa0kotskih mejah._NEWLINE_Njegovi \xc5\xa1tirje otroci so umrli pred njim. Umrl je slaven in spo\xc5\xa1tovan. Pokopan je v grobnici Brisbaneov na pokopali\xc5\xa1\xc4\x8du larg\xc5\xa1ke stare cerkve.\n_START_SECTION_\nNagrade\n_START_PARAGRAPH_\nKraljeva astronomska dru\xc5\xbeba mu je leta 1828 podelila Zlato medaljo. Leta 1848 mu je Kraljeva dru\xc5\xbeba iz Edinburgha podelila svojo Keithovo medaljo. Leta 1834 je bil predsednik Britanskega dru\xc5\xa1tva za napredek znanosti (BAAS). Ustanovil je zlato medaljo za pospe\xc5\xa1evanje znanstvenega raziskovanja Kraljeve dru\xc5\xbebe iz Edinburgha.\n_START_SECTION_\nPoimenovanja\n_START_PARAGRAPH_\nPo njem se imenuje reka Brisbane v Brisbaneu, glavnem mestu zvezne dr\xc5\xbeave Queensland. Morda je po njem imenovano tudi mesto Brisbane v Kaliforniji, vendar izvor imena ni to\xc4\x8dno znan. Po njem se imenuje Planetarij sira Thomasa Brisbanea v Brisbaneu._NEWLINE_Tudi krater Brisbane na Luni nosi ime njemu v \xc4\x8dast.'